**Likumprojekta „Grozījumi Civilprocesa likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1) Eiropas Parlamenta un Padomes 2012. gada 25. oktobra Direktīvas 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI, 16. pants (turpmāk – arī Direktīva). Saskaņā ar Direktīvas 27. pantu tās pārņemšanas termiņš ir 2015. gada 16. novembris.2) Tieslietu ministrijas iniciatīva:1) likumprojekts „Grozījumi Krimināllikumā”;2) Kriminālprocesa likuma (turpmāk – KPL) 358. pants; likumprojekts “Grozījumi Kriminālprocesa likumā”;3) likumprojekts „Grozījumi Latvijas Sodu izpildes kodeksā”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts „Grozījumi Civilprocesa likumā” (turpmāk – likumprojekts) paredz risināt vairākas problēmas, kas saistītas ar:1) Civilprocesa likuma (turpmāk – CPL) un KPL normu saskaņošanu (likumprojekta 1. un 2. pants);2) tiesas nolēmumu krimināllietā apmierinātās kaitējuma kompensācijas piedziņu (likumprojekta 4., 5. un 11. pants);3) papildsoda – mantas konfiskācija – izpildi (likumprojekta 3., 6., 8., 9. un 10. pants).*CPL un KPL normu saskaņošana.*Šobrīd CPL 539. panta pirmās daļas 2. punktā noteikts, ka CPL noteiktajā tiesas spriedumu izpildes kārtībā izpildāmi tiesas spriedumi un lēmumi krimināllietās daļā par mantiskajām piedziņām. Tomēr lēmums par mantiska rakstura piedziņu var būt ietverts ne vien tiesas spriedumā vai lēmumā, bet arī prokurora priekšrakstā par sodu vai prokurora gala nolēmumā (piemēram, procesuālie izdevumi). Tādējādi nepieciešams precizēt CPL 539. panta pirmās daļas 2. punktu, paredzot, ka CPL noteiktajā tiesas spriedumu izpildes kārtībā izpildāmi tiesas nolēmumi un prokurora lēmumi krimināllietās daļā par mantiskajām piedziņām (likumprojekta 1. pants).KPL 634. pantā un attiecīgi arī CPL 540. pantā šobrīd ir paredzēti izpildraksti, kurus sagatavo tiesas, nododot izpildei spriedumus un lēmumus daļā par mantiskajām piedziņām (t.sk., mantas konfiskāciju, kaitējuma kompensāciju cietušajam, procesuālos izdevumus u.tml.). Vienlaikus saskaņā ar KPL prokurors, pieņemot lēmumu par kriminālprocesa pabeigšanu, sastādot prokurora priekšrakstu par sodu vai piespiedu ietekmēšanas līdzekli juridiskajai personai, kā arī, pieņemot lēmumu par kriminālprocesa izbeigšanu, nosacīti atbrīvojot no kriminālatbildības vai pamatojoties uz citiem apsūdzēto nereabilitējošiem apstākļiem, var nosūtīt piespiedu izpildei lēmumu par procesuālo izdevumu piedziņu. Ievērojot minēto, ar likumprojektā “Grozījumi Kriminālprocesa likumā”, kas tiek virzīts vienlaikus ar šo likumprojektu, ietvertajā KPL 634.1pantā plānots paredzēt, ka prokurora lēmumu attiecībā uz mantiska rakstura piedziņu likumā noteiktajām institūcijām nosūta izpildei kopā ar pavadrakstu. Ņemot vērā minēto, likumprojekta 2. pantā ietverti grozījumi CPL 540. pantā, to papildinot ar jaunu 2.1punktu, nosakot, ka izpildu dokuments ir arī prokurora lēmums krimināllietā daļā par mantiskajām piedziņām. *CPL un Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma normu saskaņošana.*Paralēli likumprojektam tiek virzīts likumprojekts “Grozījumi Transportlīdzekļa ekspluatācijas nodokļa likumā un uzņēmumu vieglo transportlīdzekļu nodokļa likumā”, kas paredz papildināt attiecīgā likuma 5. pantu ar jaunu 4.1, 5.2, 5.3 un 5.4 daļu un 13. pantu ar 3.2, 3.3, 3.4, 3.5 un 3.6 daļu, nosakot kārtību, kādā jāveic transportlīdzekļa ekspluatācijas nodokļa un uzņēmumu vieglo transportlīdzekļu nodokļa samaksa gadījumos, kad zvērināts tiesu izpildītājs, izpildot lēmuma vai sprieduma piespiedu izpildi, veic apķīlātu transportlīdzekļu pārdošanu izsolē. Ņemot vērā to, ka, lai veiktu attiecīgas kontroles funkcijas, nodokļus administrējošajām iestādēm ir nepieciešama informācija par to, ka zvērināts tiesu izpildītājs ir veicis apķīlāta transportlīdzekļa pārdošanu izsolē. Tādēļ ir būtiski noteikt, ka zvērinātam tiesu izpildītājam par šādiem gadījumiem ir jāinformē gan Valsts ieņēmumu dienests, gan Ceļu satiksmes drošības direkcija (turpmāk - CSDD). Tādējādi likumprojekta 7. pants paredz papildināt CPL 582. pantu ar jaunu sesto daļu, nosakot, ka zvērināts tiesu izpildītājs piecu dienu laikā, izmantojot CSDD e-pakalpojumus, veic atzīmi transportlīdzekļu un to vadītāju valsts reģistrā par transportlīdzekļa pārdošanu izsolē. Tāpat arī piecu dienu laikā zvērinātam tiesu izpildītājam rakstiski ir jāpaziņo Valsts ieņēmumu dienestam par apķīlāta transportlīdzekļa pārdošanu izsolē.Vienlaikus, lai zvērināts tiesu izpildītājs pats veiktu atzīmi transportlīdzekļu un to vadītāju valsts reģistrā par transportlīdzekļa pārdošanu izsolē, ir nepieciešami attiecīgi papildinājumi Izpildu lietu reģistra sistēmā un tā saslēgumā ar Transportlīdzekļu un to vadītāju valsts reģistru.*Kaitējuma kompensācijas piedziņa*.Eiropas Parlamenta un Padomes 2012. gada 25. oktobra Direktīva 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI 16. pants (Tiesības uz lēmumu par kompensāciju no likumpārkāpēja kriminālprocesa gaitā) paredz dalībvalstu pienākumu nodrošināt, ka kriminālprocesa gaitā cietušajam ir tiesības samērīgā laikposmā saņemt lēmumu par kompensāciju no likumpārkāpēja, izņemot, ja valsts tiesību aktos ir noteikts, ka šādu lēmumu jāpieņem citā juridiskā procesā. Tāpat dalībvalstis veicina pasākumus, lai mudinātu likumpārkāpējus sniegt cietušajiem atbilstīgu kompensāciju. Katru gadu Latvijā tiek reģistrēti vairāki tūkstoši noziedzīgu nodarījumu, piemēram, 2014. gadā reģistrēti 48 477 noziedzīgi nodarījumi un 15 048 cietušie.KPL 1. pants nosaka, ka KPL mērķis ir noteikt tādu kriminālprocesa kārtību, kas nodrošina efektīvu Krimināllikuma (turpmāk – KL) normu piemērošanu un krimināltiesisko attiecību taisnīgu noregulējumu bez neattaisnotas iejaukšanās personas dzīvē.Viens no krimināltiesisko attiecību taisnīga noregulējuma elementiem ir cietušā tiesību ievērošana, t.sk. kaitējuma kompensācijas saņemšana. Tas, ka cietušais kriminālprocesa gaitā ir iesniedzis kaitējuma kompensācijas pieteikumu, negarantē, ka viņš to arī rezultātā saņems. Tieslietu ministrijas organizētā darba grupa KPL grozījumu izstrādei ir izstrādājusi likumprojektu „Grozījumi Kriminālprocesa likumā”, kas cita starpā paredz KPL 634. panta septītajā daļā noteikt, ka nolēmums par cietušā labā piedzenamo kaitējuma kompensāciju izpildāms CPL noteiktajā kārtībā. Šobrīd KPL 634. panta ceturtajā daļā ir noteikts, - lai izpildītu spriedumu un lēmumu daļā par mantas konfiskāciju un citām mantiska rakstura piedziņām, tiesa izpildrakstus nosūta izpildei kompetentai valsts iestādei vai tiesu izpildītājam pēc notiesātā dzīvesvietas vai pēc viņa īpašuma atrašanās vietas vai izsniedz cietušajam pēc viņa lūguma. Praksē cietušie, lai saņemtu viņiem par labu apmierināto kaitējuma kompensāciju, vēršas tiesā pēc izpildraksta, pēc tam to iesniedzot zvērinātam tiesu izpildītājam, kurš, savukārt, kaitējuma kompensāciju piedzen no notiesātā CPL noteiktajā kārtībā. Darba grupas eksperti atzina, ka pašreizējā situācija nav cietušajiem labvēlīga, un tā rada sekundārās viktimizācijas risku. Tādējādi likumprojektā „Grozījumi Kriminālprocesa likumā”, kas tiek virzīts vienlaikus ar šo likumprojektu, plānots noteikt, ka tiesa izpildrakstu nosūta izpildei attiecīgajam zvērinātam tiesu izpildītājam, neiesaistot šajā procesā cietušo. Tādējādi ir nepieciešams noteikt, kurās ar izpildes procesu saistītās darbībās cietušais ir obligāti jāiesaista un kuras ir tās, no kurām viņu varētu atbrīvot. Ievērojot to, ka cietušais jau kriminālprocesa laikā ir izteicis vēlmi saņemt kaitējuma kompensāciju, vēlreiz viņam tas vairs nav jāapliecina.CPL 567. panta otrajā daļā ir uzskaitīti gadījumi, kuros piedzinējs ir atbrīvots no sprieduma izpildes izdevumu samaksas tiesu izpildītājam. CPL 567. panta otrās daļas 2. punktā ir noteikts, ka piedzinējs ir atbrīvots no sprieduma izpildes izdevumu samaksas prasībās, kas izriet no personiskiem aizskārumiem, kuru dēļ radies sakropļojums vai cits veselības bojājums vai iestājusies personas nāve. CPL 567. panta trešā daļa noteic, ka gadījumos, kad piedzinējs ir atbrīvots no sprieduma izpildes izdevumu samaksas, izpildu darbību veikšanai nepieciešamie izdevumi tiek segti no valsts budžeta līdzekļiem. Līdz ar to, ja cietušajam noziedzīgā nodarījuma rezultātā ir radīts sakropļojums vai cits veselības bojājums, vai iestājusies nāve, tad saskaņā ar CPL 567. panta otrās daļas 2. punktu cietušajam kā piedzinējam nav jāmaksā nekas. Savukārt pārējos gadījumos cietušajam ir visi tie paši pienākumi attiecībā uz sprieduma izpildes izdevumu segšanu kā jebkuram citam piedzinējam. Proti, saskaņā ar šobrīd noteikto vispārējo sprieduma izpildes izdevumu maksāšanas kārtību (CPL 34. pants) izpildes procesā piedzinējs samaksā valsts nodevu likumā noteiktajā apmērā (2,85 *euro* Civilprocesa likums; „likumi.lv” ) un sedz tiesu izpildītājam sprieduma izpildei nepieciešamos izdevumus. Atbilstoši CPL 566. panta pirmajai daļai sprieduma izpildes izdevumos ietilpst valsts nodeva un ar tiesas sprieduma izpildi saistītie izdevumi, proti, tiesu izpildītāja amata atlīdzība takses apmērā un izpildu darbību veikšanai nepieciešamie izdevumi (ar pavēstes un citu dokumentu piegādāšanu un izsniegšanu saistītie izdevumi; izdevumi sakarā ar izpildu lietā nepieciešamās informācijas saņemšanu (izņemot informāciju, ko sniedz valsts iestādes); izdevumi sakarā ar bankas un citu iestāžu pakalpojumiem; izdevumi sakarā ar parādnieka mantas glabāšanu, pārvadāšanu vai iznīcināšanu; ceļa izdevumi nokļūšanai sprieduma izpildes vietā; samaksa ekspertam; samaksa par mantas izsoles sludinājuma, uzaicinājuma un citu izpildes gaitā nepieciešamo sludinājumu publicēšanu; ar lietas izskatīšanu saistītie izdevumi, kas radušies sakarā ar tiesu izpildītāja pieteikuma par nekustamā īpašuma nostiprināšanu uz ieguvēja vārda iesniegšanu tiesā; citi piespiedu izpildes darbību veikšanai nepieciešamie izdevumi). Sprieduma izpildes izdevumu kopējais minimālais apmērs izpildu lietā par parāda līdz 71 *euro* piedziņu, ja parādnieks pēc zvērināta tiesu izpildītāja uzaicinājuma nekavējoties neveic parāda labprātīgu nomaksu, ir 53,85 *euro* (neskaitot PVN).CPL 568. pants nosaka, ka sprieduma izpilde notiek uz parādnieka rēķina Civilprocesa likums; „likumi.lv”. Līdz ar to izpildes procesa laikā piedzinēja iemaksātie līdzekļi nolēmuma piespiedu izpildes nodrošināšanai, kā arī zvērināta tiesu izpildītāja amata atlīdzība tiek piedzīta no parādnieka. Pastāv atsevišķi gadījumi, kad izpildes izdevumus sedz piedzinējs, piemēram, ja izpildu dokumentu izsniedz atpakaļ piedzinējam pēc viņa lūguma vai, ja ir konstatēts, ka nolēmums jau izpildīts pirms izpildu dokumenta iesniegšanas izpildei (CPL 568. panta 1.1daļa).Princips pats par sevi ir pareizs un taisnīgs, tomēr attiecībā uz cietušo šis princips izpaužas tādējādi, ka faktiski cietušais samaksā visus nepieciešamos sprieduma izpildes izdevumus (pilnā apmērā vai avansā), un pēc tam tiesu izpildītāja uzdevums ir piedzīt arī šos izdevumus no notiesātā jeb parādnieka. Taču praksē var veidoties situācijas, kurās piedziņa objektīvu iemeslu dēļ nav iespējama. Šādu situāciju esamību nav iespējams izslēgt ne pie viena tiesiskā regulējuma, kas skaidrojams ar apstākli, ka sekmīgas piedziņas iespējamība ir tieši saistīta ar konkrētā parādnieka finansiālo stāvokli. Ja parādnieka īpašumā nav mantas, uz kuru būtu iespējams vērst piedziņu, vai arī parādnieks neveic algotu darbu vispār, kā rezultātā viņam nav ne regulāru ienākumu avotu, ne naudas līdzekļu uzkrājuma, piespiedu izpildi nebūs iespējams īstenot. Turklāt pret konkrēto parādnieku var būt arī citi prasījumi, kas saskaņā ar CPL noteikto piedzīto summu sadalīšanas starp piedzinējiem noteikumiem apmierināmi vispirms. Vienlaikus sprieduma izpildes izdevumu nomaksas pienākumus pats par sevi var kļūt par šķērsli izpildes procesa uzsākšanai, ja piedzinējam (cietušajam) nav pieejami līdzekļi nepieciešamajā apmērā.Tādējādi ir jāparedz mehānisms, lai cietušie, kuriem par labu kriminālprocesa ietvaros ir apmierināta kaitējuma kompensācija, pēc iespējas to arī rezultātā saņemtu, kā arī piedzinējam tiktu maksimāli samazināts finansiālais slogs saistībā ar piedziņas procesa uzsākšanu.Ievērojot minēto, lai nodrošinātu gan KPL noteikto mērķi panākt krimināltiesisko attiecību taisnīgu noregulējumu un pilnībā panāktu Direktīvā noteikto, ka dalībvalstis mudina likumpārkāpējus sniegt cietušajiem atbilstīgu kompensāciju, kā arī nepakļautu sekundārai viktimizācijai, ir nepieciešams veikt grozījumus CPL 567. pantā, paredzot, ka no sprieduma izpildes izdevumu samaksas tiesu izpildītājam ir atbrīvoti piedzinēji gadījumos, kad piedziņa veicama cietušā labā, pamatojoties uz tiesas nolēmumukrimināllietā par kaitējuma kompensācijas piedziņu (likumprojekta 4. pants).Vienlaikus, pilnībā atbrīvojot cietušos no sprieduma izpildes izdevumu segšanas, ir nepieciešams papildu finansējums sprieduma izpildes izdevumu segšanai. Papildus norādāms, ka par cietušo kriminālprocesā var tikt atzītas ne vien fiziskās, bet arī juridiskās personas. Tomēr jāņem vērā tas, ka Eiropas Savienības tiesību akti[[1]](#footnote-1), kas regulē noziedzīgos nodarījumos cietušo personu aizsardzību, attiecas uz fizisko personu, kuras cietušas noziedzīgos nodarījumos atbalstu ar mērķi aizsargāt viņas no atkārtotas un sekundāras viktimizācijas. Juridiskās personas nav uzskatāmas par tādām, kuras var tikt pakļautas sekundārai viktimizācijai, kas ir raksturīgi tikai fiziskai personai. Tāpat juridiskajai personai ir lielākas iespējas aizstāvēt savas tiesības un intereses un pārstāvēt sevi tiesībsargājošās un citās valsts iestādēs. Tādējādi likumprojektā ietvertajā 567. pantā no sprieduma izpildes un amata atlīdzības segšanas ir plānots atbrīvot cietušos – fiziskās personas, kurām kriminālprocesa ietvaros ir apmierināts kaitējuma kompensācijas pieteikums. Tāpat arī likumprojektā ietvertajā 569.1pantā plānots noteikt, ka tikai cietušie – fiziskās personas prasījumos par kaitējuma kompensācijas piedziņu krimināllietā ir atbrīvoti no pienākuma norādīt piespiedu izpildes līdzekli, kā arī likumprojekta 11. pantā ietvertajā 623. pantā plānots piedziņas pirmajā kārtā ietvert cietušo - fizisko personu prasījumus, kas izriet no sprieduma krimināllietā. Saskaņā ar šobrīd pastāvošo regulējumu zvērināts tiesu izpildītājs gadījumos, kad persona ir atbrīvota no sprieduma izpildes izdevumu segšanas, vienā izpildu lietā saņem 1,84*euro* kompensācijas veidā. Neparedzot adekvātu papildu finansējumu sprieduma izpildes izdevumu segšanai un amata atlīdzībai, Satversmes tiesas 2013. gada 27. jūnija spriedumā lietā nr. 2012-22-0103[[2]](#footnote-2) spriedumā norādītais šķērssubsidēšanas mehānisms vairs nestrādās, jo subsidējamo lietu pārsvars pār subsidējošajām lietām būs vēl lielāks nekā šobrīd. Tādējādi Ministru kabineta 2014. gada 7. janvāra noteikumi Nr. 9 „Noteikumi par izpildu darbību veikšanai nepieciešamajiem izdevumiem” nav piemērojami attiecībā uz konkrēto situāciju, jo paredz ar sprieduma izpildi saistīto izdevumu segšanu  kompensācijas formā, nevis izdevumu faktiskajā apmērā, kā arī neietverot zvērinātu tiesu izpildītāju amata atlīdzību. Lai nodrošinātu nesegto izdevumu izmaksu no valsts budžeta, ir nepieciešams noteikt kārtību, kādā tas tiks nodrošināts. Ievērojot minēto, Ministru kabineta sēdes protokollēmuma projektā ir paredzēts uzdevums Tieslietu ministrijai izstrādāt Ministru kabineta noteikumu projektu, lai noteiktu kārtību, kādā no valsts budžeta līdzekļiem tiek segti sprieduma izpildes izdevumi zvērinātiem tiesu izpildītājiem, piedzenot kaitējuma kompensāciju par labu cietušajam, kas apmierināta kriminālprocesa ietvaros. Ņemot vērā pašreizējās valsts budžeta finansiālās iespējas, likumprojektā ir ietverti pārejas noteikumi, kas paredz, ka Civilprocesa likuma 567. panta otrās daļas 2.1 punkts un 4.1 daļa attiecībā uz cietušā atbrīvošanu no sprieduma izpildes izdevumu segšanas stājas spēkā 2018. gada 1. janvārī.Atbilstoši CPL 567. panta pirmajā daļā noteiktajam piedzinējs, iesniedzot izpildu dokumentu izpildei, norāda piespiedu izpildes līdzekli. Tādējādi piedzinējam ir tiesības izvēlēties jebkuru nolēmuma piespiedu izpildes līdzekli no CPL 557. pantā norādītajiem. Savukārt šis piedzinēja norādījums zvērinātam tiesu izpildītājam ir saistošs un visas tālākās normatīvajos aktos noteiktās amata darbības zvērināts tiesu izpildītājs veic izvēlētā piespiedu izpildes līdzekļa ietvaros. Tādējādi, piedzinējam, iesniedzot izpildei izpildu dokumentu, ņemot vērā piedzenamās summas apmēru, ir jāizvērtē, kurš piespiedu izpildes līdzeklis konkrētajā gadījumā būs piemērotākais un, raugoties no tā īstenošanai ieguldāmo līdzekļu apmēra - samērīgākais.CPL 557. pantā ir ietverti piespiedu izpildes līdzekļi (piedziņas vēršana uz parādnieka kustamo mantu, tai skaitā mantu, kas atrodas pie citām personām, un bezķermeniskām lietām, tās pārdodot; piedziņas vēršana uz naudu, kas parādniekam pienākas no citām personām; piedziņas vēršana uz parādnieka nekustamo īpašumu, to pārdodot; tiesas piespriestās mantas nodošana piedzinējam u.c. līdzekļi). Civilprocesa likums; „likumi.lv” Cietušie ne vienmēr ir pietiekami kompetenti, lai pienācīgi izvērtētu visus apstākļus, kas saistīti ar sekmīgas izpildes procesa nodrošināšanu un piemērojamo piespiedu izpildes līdzekļu samērīgumu un iespējamos izpildes šķēršļus. Vienlaikus šāda prasība rada papildu slogu piedzinējam, kas konkrētajā izpildu lietu kategorijā, ņemot vērā piedzinēja īpašo statusu (persona, kas cietusi noziedzīgā nodarījumā), varētu piedzinēju atsevišķos gadījumos atturēt no vēršanās pie zvērināta tiesu izpildītāja. Tādējādi likumprojekta 5. pants paredz papildināt CPL ar jaunu - 569.1pantu, skaidri nosakot, ka cietušais ir atbrīvots no pienākuma norādīt piespiedu izpildes līdzekli, bet to izvēlas zvērināts tiesu izpildītājs. Vienlaikus, diskutējot par cietušā tiesību un pienākumu apjomu darba grupā CPL grozījumu izstrādei, tika secināts, ka, lai gan cietušo sprieduma izpildes procesā būtu jāiesaista pēc iespējas mazāk, tomēr nav pamata cietušajam noteikt ierobežojumus izmantot CPL paredzētās piedzinēja tiesības.*Likumprojekta 10. pants – piedziņas kārtas.*Atbilstoši CPL 622., 623., 624., 625. un 626. pantā noteiktajam tiek izdalītas četras piedziņas kārtas, atbilstoši kurām starp piedzinējiem tiek sadalītas izpildes procesā piedzītās summas. Saskaņā ar CPL 623.panta pirmo daļu pirmajā piedziņas kārtā ietilpst jeb vispirms apmierināmi: 1) prasījumi par uzturlīdzekļu piedziņu bērnam vai vecākam; 2) prasījumi par darba samaksas piedziņu; 3) prasījumi personisku aizskārumu dēļ, kuru rezultātā radies sakropļojums vai cits veselības bojājums vai iestājusies personas nāve. Civilprocesa likums; „likumi.lv” Saskaņā ar CPL, ja piedzītās summas nepietiek, lai pilnīgi apmierinātu visus vienas kārtas prasījumus, šie prasījumi apmierināmi proporcionāli summai, kas pienākas katram piedzinējam. Tādējādi tiem cietušajiem, kas noziedzīga nodarījuma rezultātā guvuši miesas bojājumus, sakropļojumu vai gājuši bojā (šajā gadījumā par cietušo atzīst kādu no tuviniekiem (KPL 95.panta trešā daļa)), kaitējuma kompensācija apmierināma pirmajā piedziņas kārtā vienlaikus uzturlīdzekļu vai darba samaksas piedziņu.Mantiskajos noziegumos cietušie saskaņā ar CPL 623. pantu ir trešajā piedziņas kārtā, kas samazina to iespējas reāli saņemt kaitējuma kompensāciju. Savukārt, ja no noziedzīgā nodarījuma cietusi juridiskā persona, tad šāda kaitējuma kompensācija pēc CPL noteiktajām kārtām apmierināma tikai kā pēdējā (pēc prasījumiem par nodokļiem un nenodokļu maksājumiem budžetā un fizisko personu prasījumiem par tādu zaudējumu atlīdzināšanu, kas nodarīti to mantai ar noziedzīgu nodarījumu vai administratīvo pārkāpumu).Turklāt no CPL 623. panta pirmās daļas 3. punkta šobrīd nav skaidri saprotams, vai prasījumi personisku aizskārumu dēļ, kuru rezultātā radies sakropļojums vai cits veselības bojājums vai iestājusies personas nāve aptver arī tādus gadījumus, kad, piemēram, persona (piedzinējs) ir dzimumnoziegumā vai cilvēku tirdzniecībā cietušais (ja vien nav konstatēts sakropļojums, miesas bojājumi vai nāve). Tāpat jāņem vērā, ka pastāv divas situācijas, kad var iestāties CPL 623. panta pirmās daļas 3. punktā minētais prasījums:1) tiesa kriminālprocesā ir apmierinājusi kaitējuma kompensācijas pieteikumu;2) cietušais kriminālprocesā ir saņēmis kaitējuma kompensāciju, bet uzskata to par nepietiekamu un saskaņā ar KPL 350. panta trešo daļu prasa kaitējuma atlīdzināšanu CPL noteiktajā kārtībā (kuri faktiski arī atbilst piedzinēja jēdzienam CPL izpratnē, jo iesaistīti civilprocesā labprātīgi).Tādējādi ir nepieciešams papildināt CPL 623. panta pirmo daļu ar vēl vienu pirmajā kārtā apmierināmu prasījumu kategoriju – fizisko personu prasījumi par apmierinātu kaitējuma kompensācijas pieteikumu krimināllietā, ietverot tos pēc prasījumiem personisku aizskārumu dēļ, kuru rezultātā radies sakropļojums vai cits veselības bojājums vai iestājusies personas nāve (likumprojekta 10. pants). Ņemot vērā minēto (pirmajā kārtā apmierināmi visi fizisko personu prasījumi par apmierinātu kaitējuma kompensāciju krimināllietā), likumprojekta 12. pantā paredzēti grozījumi KPL 625. pantā, paredzot, ka trešajā kārtā apmierināmi fizisko personu prasījumi par tādu zaudējumu atlīdzināšanu, kas nodarīti to mantai ar noziedzīgu nodarījumu vai administratīvo pārkāpumu tikai gadījumos, ja zaudējumu atlīdzināšana noteikta, pamatojoties uz tiesas spriedumu civillietā (tādējādi izslēdzot apmierinātu kaitējuma kompensācijas pieteikumu krimināllietā).*Papildsoda – mantas konfiskācija izpilde.*Šobrīd Latvijas Sodu izpildes kodeksa (turpmāk – LSIK) divdesmit sestajā nodaļā (142.–145. pantā) noteikta mantas konfiskācijas izpildes kārtība. Vienlaikus ar 2012. gada 13. decembra likumu „Grozījumi Krimināllikumā”, kas stājās spēkā 2013. gada 1. aprīlī, izslēgta visas mantas konfiskācija. Atbilstoši KL 42. panta trešajai daļai tiesai jānorāda konkrēta konfiscējamā manta. Līdz ar to tiesu izpildītājiem nebūs jāmeklē personai piederoša manta. Tāpat KL mantas konfiskācija nevienā pantā vairs netiek paredzēta kā obligāts sods. Vienlaikus tiesu izpildītāji, nodrošinot papildsoda – mantas konfiskācija izpildi, izmanto CPL regulējumu, piemēram, CPL 630. pantā noteikto piedziņas secību gadījumos, kad parādniekam manta konfiscēta ar spriedumu krimināllietā. Tāpat CPL 631. pantā reglamentēts tiesu izpildītāja sastādītais aprēķins, CPL 632. pantā - tiesu izpildītāja darbību pārsūdzēšana. Atbilstoši pašreizējam regulējumam un praksei, papildsoda – mantas konfiskācija – izpildei nepieciešamās darbības, piemēram, mantas aprakstīšana, apķīlāšana, izsoles kārtība, notiek saskaņā ar CPL vispārīgajām normām (CPL 71., 73., 75. nodaļa). Tāpat CPL 68. nodaļā reglamentēts tiesu izpildītāja statuss. Šobrīd LSIK nosaka tikai nelielu daļu no mantas konfiskācijas procedūrām, paralēli arī CPL pastāvot regulējumam, kas nosaka mantas konfiskācijas izpildes kārtību.Tādēļ arī speciālais regulējums, kas paredz mantas konfiskācijas kā papildsoda izpildi, proti, īpašu konfiskācijas veidu, jāietver vienuviet, proti - CPL.Vienlaikus jānorāda, ka likumprojektā „Grozījumi Kriminālprocesa likumā”, kas tiek virzīts vienlaikus ar šo likumprojektu, papildinot KPL ar 634.1pantu, tā desmitajā daļā paredzot, ka nolēmums par mantas konfiskāciju kā papildsodu izpildāms CPL noteiktajā kārtībā. Tādējādi KPL skaidri noteikts, ka mantas konfiskācija kā papildsods tiek izpildīts CPL noteiktajā kārtībā, un nav nepieciešams regulēt vēl vienu posmu.Vienlaikus ar šo likumprojektu tiek virzīts likumprojekts „Grozījumi Latvijas Sodu izpildes kodeksā”, paredzot izslēgt normas attiecībā uz mantas konfiskācijas kā soda izpildi, kā arī tā 5. pantā nosakot, ka mantas konfiskāciju, kas piespriesta kā papildsods, izpilda tiesu izpildītāji CPL noteiktajā kārtībā.Attiecīgi nepieciešams precizēt CPL regulējumu, papildinot to ar normām, kas vērstas uz mantas konfiskācijas kā papildsoda izpildes pilnveidošanu, tai skaitā papildināt CPL ar jaunu 591.1pantu „Kustamās mantas konfiskācijas izpildes kārtība”, 599.1pantu „ Naudas līdzekļu konfiskācijas izpildes kārtība” un 618.1pantu „Nekustamā īpašuma konfiskācijas izpildes kārtība”, paredzot tieši mantas konfiskācijai pielāgotu procesuālo kārtību (likumprojekta 8., 9. un 10. pants). Šobrīd LSIK 145. pants un CPL 630. pants paredz, ka, izpildot krimināllietas spriedumu par mantas konfiskāciju, parādnieka mantu tiesu izpildītājs nodod finansu iestādēm pēc tam, kad apmierināti visi parādniekam iesniegtie prasījumi, kādi radušies, pirms notiesātā mantai arestu uzlikušas vai to apķīlājušas iepriekšējās izmeklēšanas iestādes vai tiesa. Jānorāda, ka ar likumprojektu netiek mainīta pašreizējā pieeja, ka Valsts ieņēmumu dienestam tiek nodota tikai tāda manta, attiecībā uz kuru nepastāv kreditoru prasījumi.Likumprojekta 8. un 10. pantā (CPL 591.1 un 618.1 pants) ir noteikta mantas konfiskācijas kā papildsoda izpildes kārtība, paredzot, ka zvērināts tiesu izpildītājs konfiscēto mantu gadījumos, ja izsole pasludināta par nenotikušu vai kustamā manta, kas nodota pārdošanai komisijā, netiek pārdota, tiesības cita starpā paturēt mantu ir piedzinējam citās izpildu lietās par piedziņu (izpildot nekustamā īpašuma konfiskāciju - kreditoram izpildu lietā par piedziņu no personas), kuras mantas konfiskācija tiek izpildīta. Tādējādi no konfiscētās mantas tiek apmierināti kreditoru prasījumi. Savukārt, ja otrā izsole nav notikusi un neviens nav vēlējies paturēt nekustamo īpašumu sev, tiesu izpildītājs nodos mantu Valsts ieņēmumu dienestam, kurš rīkosies ar to atbilstoši Ministru kabineta 2013. gada 26. novembra noteikumos Nr.1354 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” minētajam. Norādāms, ka no mantas, kas nodota Valsts ieņēmumu dienestam, kreditoru prasījumi vairs nav apmierināmi.Likumprojekts paredz grozījumus CPL 572.2pantā, nosakot, ka Valsts ieņēmumu dienestam ir visas piedzinēja tiesības un pienākumi (likumprojekta 6. pants).Likumprojektos „Grozījumi Kriminālprocesa likumā” un „Grozījumi Krimināllikumā”, kas tiek virzīti vienlaikus ar šo likumprojektu, ir iestrādātas normas, lai pārņemtu Eiropas Parlamenta un Padomes 2014. gada 3. aprīļa Direktīvu 2014/42/ES par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā, kuras ieviešanas termiņš ir 2016. gada 4. oktobris. Tādējādi arī minētajos likumprojektos ir paredzēts spēkā stāšanās datums – 2016. gada 1. oktobris. Ņemot vērā to, ka likumprojekts „Grozījumi Kriminālprocesa likumā” ir saistīts ar šo likumprojektu un virzāms vienlaicīgi, ir nepieciešams arī noteikt, ka likums “Grozījumi Civilprocesa likumā” stājas spēkā 2016. gada 1. oktobrī. |
| 3. | Projekta izstrādē iesaistītās institūcijas | Likumprojekts izstrādāts darba grupā KPL grozījumu izstrādei un darba grupā CPL grozījumu izstrādei (normas attiecībā uz papildsoda – mantas konfiskācija izpildi). Papildus likumprojekta izstrādē piedalījās Latvijas Zvērinātu tiesu izpildītāju padomes pārstāvji un Valsts ieņēmumu dienesta pārstāvji. |
| 4. | Cita informācija | Latvijas Zvērinātu tiesu izpildītāju padomes pārstāvji likumprojekta izstrādes gaitā norādīja, ka tie atbalsta likumprojekta 4. pantā ietvertos grozījumus CPL 567. pantā tikai gadījumā, ja tiek piešķirts adekvāts papildu finansējums zvērinātiem tiesu izpildītājiem sprieduma izpildes izdevumu un amata atlīdzības segšanai. Pretējā gadījumā regulējums būs pretrunā Satversmes tiesas 2013. gada 27. jūnija spriedumā lietā nr. 2012-22-0103 norādītajam. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kurām par labu kriminālprocesa ietvaros apmierināta kaitējuma kompensācija, zvērināti tiesu izpildītāji, Valsts ieņēmumu dienests. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016. gads** | Turpmākie trīs gadi (*euro*) |
| **2017.** | **2018.** | **2019.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  145 553 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  145 553 | 0 | 0 | 0 | 0 |
| 1.2. valsts speciālais budžets |   |   |   |   |   |
| 1.3. pašvaldību budžets |   |   |   |   |   |
| 2. Budžeta izdevumi: | 145 553 | 0 | 0 | 1 249 689  | 1 249 689  |
| 2.1. valsts pamatbudžets | 145 553 | 0 | 0 | 1 249 689    | 1 249 689  |
| 2.2. valsts speciālais budžets |   |   |   |   |   |
| 2.3. pašvaldību budžets |   |   |   |   |   |
| 3. Finansiālā ietekme: | 0 | 0 | 0 | -1 249 689 | -1 249 689 |
| 3.1. valsts pamatbudžets | 0 | 0 | 0 | -1 249 689  | -1 249 689  |
| 3.2. speciālais budžets |   |   |   |   |   |
| 3.3. pašvaldību budžets |   |   |   |   |   |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |   |   |   |   |
|   |   |   |   |
|   |   |   |   |
| 5. Precizēta finansiālā ietekme: | X |   |   | -1 249689 | -1 249689 |
| 5.1. valsts pamatbudžets |   |   | -1 249689  | -1 249689  |
| 5.2. speciālais budžets |   |   |   |   |
| 5.3. pašvaldību budžets |   |   |   |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Saskaņā ar CPL 567. panta trešo daļu gadījumos, kad piedzinējs ir atbrīvots no sprieduma izpildes izdevumu samaksas (CPL 567. panta otrajā daļā uzskaitītajās izpildu lietās), zvērinātam tiesu izpildītājam no valsts budžeta līdzekļiem tiek izmaksāta kompensācija ar izpildu darbību veikšanu saistīto izdevumu segšanai. Atbilstoši Ministru kabineta 2014. gada 7. janvāra noteikumu Nr. 9 „Noteikumi par izpildu darbību veikšanai nepieciešamajiem izdevumiem” 9. punktu izpildu lietās, kurās piedzinējs saskaņā ar likumu ir atbrīvots no sprieduma izpildes izdevumu samaksas, ar izpildu darbību veikšanu saistīto izdevumu segšanai Tieslietu ministrija no ministrijai šim mērķim paredzētā finansējuma reizi mēnesī noteikumos noteiktajā kārtībā nodrošina kompensācijas izmaksu par katru zvērināta tiesu izpildītāja iecirkni, kurā tas veic amata pienākumus. Tieslietu ministrijas apakšprogrammā 03.05.00 “Atlīdzība tiesu izpildītājiem par izpildu darbībām” šobrīd paredzēts finansējums 145 553 *euro*.Kompensācijas apmērs izpildu darbību veikšanai nepieciešamo izdevumu segšanai vienā izpildu lietā 2015. gada otrajā ceturksnī ir noteikts 1,84 *euro*. Tomēr reālais izpildu darbību veikšanai minimāli nepieciešamais līdzekļu apmērs ir 7,61 *euro* katrā izpildu lietā par parāda piedziņu, savukārt, gadījumos, ja izpildu lietā tiek vērsta piedziņa uz parādniekam piederošu mantu, piemēram, nekustamo īpašumu, tad līdz tā pārdošanai izsolē papildus minētajam minimāli nepieciešami 175,32 *euro*.Turklāt minētie izdevumi neietver zvērināta tiesu izpildītāja amata atlīdzību. Ņemot vērā apstākli, ka jau šā brīža finansējuma apmērs nav pietiekams, lai nodrošinātu spriedumu un citu nolēmumu izpildi, izpildu darbību veikšanai nepieciešamos izdevumus, kas rodas šajās lietās, zvērināti tiesu izpildītāji ir spiesti segt patstāvīgi no citās izpildu lietās gūtajiem ienākumiem, proti, no saviem personīgajiem līdzekļiem, CPL 567. panta otrajā daļā noteikto prasījumu loka paplašināšana (likumprojekta 4. pants) pieļaujama vienīgi, nodrošinot atbilstošu finansējumu. Nenodrošinot papildu finansējumu, tiks apdraudēta zvērinātu tiesu izpildītāju prakses stabilitāte un efektīvas tiesu spriedumu izpildes iespējas, kas ir neatņemama daļa no personai noteiktajām pamattiesībām uz taisnīgu tiesu. Turklāt, ņemot vērā apstākli, ka ar likumprojektu attiecībā uz piedziņas lietām par kaitējuma kompensāciju par labu cietušajam saistībā ar apmierinātu kaitējuma kompensācijas pieteikumu krimināllietā tiek paredzēts no citām Civilprocesa likuma 567.panta otrajā daļā minētajiem piedziņas veidiem konceptuāli atšķirīgs sprieduma izpildes izdevumu segšanas modelis no valsts budžeta līdzekļiem, uz šīm izpildu lietām nav attiecināma Ministru kabineta 2014. gada 7. janvāra noteikumos Nr. 9 „Noteikumi par izpildu darbību veikšanai nepieciešamajiem izdevumiem” ietvertā kārtība, kas paredz valsts finansējuma piešķiršanu kompensācijas veidā. I Saskaņā ar Tieslietu ministrijas veiktajiem aprēķiniem gadā tiesas  apmierinājušas kaitējuma kompensācijas pieteikumus kriminālprocesā 10 044 cietušajiem.  Jāņem vērā, ka likumprojekts paredz atbrīvot no sprieduma izpildes izdevumu segšanas tikai fiziskās personas, kurām par labu ir apmierināta kaitējuma kompensācija kriminālprocesā. Saskaņā ar Tiesu administrācijas sniegtajiem datiem no Izpildu lietu reģistra piedzinēju – juridisku personu skaits izpildu lietu kategorijā K2.3. ”Civilprasības krimināllietās” veido aptuveni 7% no visiem piedzinējiem (t.i. 703 cietušie), kuras bijušas atzītas par cietušajiem kriminālprocesā (2014.gadā no 4682 lietām – 295 lietās, bet 2015.gadā no 4 989 lietām – 345 lietās). Tādējādi vidējais gadījumu skaits, CPL kārtībā piedzenot kaitējuma kompensāciju par labu cietušajam saistībā ar apmierinātu pieteikumu krimināllietā, kad no parādnieka piedzītās summas nepietiek, lai segtu sprieduma izpildes izdevumus pilnā apmērā, ir aptuveni 7473 lietas gadā[[3]](#footnote-3). Ņemot vērā tiesas noteikto kaitējuma kompensācijas summu apmērus, var prognozēt, ka aptuveni 10% no piespiedu izpildei nodotajām lietām izpildes sekmīgai nodrošināšanai varētu tikt organizēta piedziņas vēršana uz notiesātajai personai piederošu nekustamu īpašumu (t.i. 747 lietas).1. Vienā izpildu lietā par parāda piedziņu, izpildu darbību veikšanai nepieciešamie izdevumi var veidot šādu minimāli nepieciešamo izdevumu uzskaitījumu:- paziņojuma par pienākumu izpildīt nolēmumu nosūtīšanu parādniekam ierakstītā sūtījumā (CPL 555. pants) - ierakstītas vēstules nosūtīšana – 1,39 *euro* + aploksne 0,06 *euro* (Sabiedrisko pakalpojumu regulēšanas komisijas apstiprinātie „Pasta pakalpojumu tarifi”), kopā 1,45 *euro*;- informācijas pieprasīšana VSAA - pieprasījuma nosūtīšana parastā pasta sūtījumā – 0,50 *euro* + aploksne 0,06 *euro,* kopā 0,56 *euro*. Informācijas saņemšana - bez maksas**[[4]](#footnote-4)[1]**;- informācijas pieprasīšana no PMLP Iedzīvotāju reģistra - pieprasījuma nosūtīšana parastā pasta sūtījumā – 0,50 *euro* + aploksne 0,06 *euro,* kopā 0,56 *euro*. Informācijas saņemšana - bez maksas;- izdevumi, kas saistīti ar informācijas pieprasīšanu par parādniekam reģistrētajiem nekustamajiem īpašumiem Nekustamā īpašuma valsts kadastra informācijas sistēmā - pieprasījuma nosūtīšana parastā pasta sūtījumā – 0,50 *euro* + aploksne 0,06 *euro,* kopā 0,56 *euro*. Informācijas saņemšana - bez maksas;- informācijas pieprasījuma nosūtīšana Uzņēmumu reģistram – pieprasījuma nosūtīšana parastā pasta sūtījumā – 0,50 *euro* + aploksne 0,06 *euro,* kopā 0,56 *euro*. Informācijas saņemšana - bez maksas;- informācijas pieprasīšana kredītiestādēm par parādnieka atvērtajiem kontiem (5 lielākajām kredītiestādēm) - pieprasījuma nosūtīšana parastā pasta sūtījumā – 0,50 *euro* + aploksne 0,06 *euro*; kopā 0,56 *euro* x 5 kredītiestādes = 2,80 *euro*. Informācijas saņemšana - bez maksas;- pasta izdevumi (parastā vēstulē) par rīkojuma nosūtīšanu darba devējam vai attiecīgajai juridiskajai personai rīkojumu ar norādi izdarīt ieturējumus no parādnieka darba samaksas vai citas atlīdzības, pensijas, stipendijas vai pabalsta un ieskaitīt ieturētās summas zvērināta tiesu izpildītāja depozīta kontā vai rīkojuma nosūtīšanu kredītiestādei - pieprasījuma nosūtīšana parastā pasta sūtījumā – 0,50 *euro* + aploksne 0,06 *euro,* kopā 0,56 *euro*. Informācijas saņemšana - bez maksas;- izdevumi, kas saistīti ar aprēķina par sprieduma izpildes izdevumiem nosūtīšanu parādniekam parastā pasta sūtījumā (CPL 568.panta otrā daļa) - pieprasījuma nosūtīšana parastā pasta sūtījumā – 0,50 *euro* + aploksne 0,06 *euro,* kopā 0,56 *euro*. Informācijas saņemšana - bez maksas.Kopā vienā izpildu lietā tas sastāda 7,61 *euro.*2. Gadījumos, ja izpildu lietā tiek vērsta piedziņa uz parādniekam piederošu mantu, piemēram, nekustamo īpašumu, tad līdz tā pārdošanai izsolē papildus minētajam minimāli nepieciešami vēl šādi izdevumi[[5]](#footnote-5):- kancelejas nodeva par piedziņas atzīmes reģistrēšanu zemesgrāmatā - 7,11 *euro;*- pasta izdevumi (parastā vēstule) pieprasījuma nosūtīšanai pašvaldībai (CPL 600. panta piektā daļa) - 0,50 *euro* + aploksne 0,06 *euro,* kopā 0,56 *euro*;- pasta izdevumi paziņojuma par piedziņas vēršanu sagatavošana kopīpašniekiem un hipotekārajiem kreditoriem (ierakstīts sūtījums) - minimālie izdevumi – 1,39 *euro* + aploksne 0,06 *euro,* kopā 1,45 *euro*;- nekustamā īpašuma novērtēšana - vidējās izmaksas - 142 *euro*;- nekustamā īpašuma izsoles sludinājuma publicēšana oficiālajā izdevumā „Latvijas Vēstnesis” - vidējās izmaksas – 6,40 *euro;**-*maksa Tiesu administrācijai par elektroniskās izsoles rīkošanu, kurai piemērota 50% atlaide kā izsolei, kas tiek rīkota izpildu lietā, kurā piedzinējs atbrīvots no sprieduma izpildes izdevumu samaksas - 7,50 *euro;*- pasta izdevumi paziņojuma par novērtējumu nosūtīšanu (piedzinējam, parādniekam, hipotekārajam kreditoram) (ierakstīts sūtījums) - minimālās izmaksas – 2,78 *euro*+ aploksnes – 0,12 *euro,* kopā 2,90 *euro*;- pasta izdevumi par paziņojuma nosūtīšanu par izsoli (piedzinējam, parādniekam, hipotekārajam kreditoram) (ierakstīts sūtījums) - minimālās izmaksas kopā – 2,78 *euro*+ aploksnes – 0,12 *euro,* kopā 2,90 *euro*;- ceļa izdevumi (~20 km) *-*4,50 *euro.*Kopā vienā izpildu lietā tas sastāda 175,32 *euro.* Ievērojot minēto, papildus nepieciešamā finansējuma aprēķins attiecībā uz ar sprieduma izpildi saistītajiem izdevumiem (faktiskajiem izdevumiem) veido ((6726[[6]](#footnote-6) lietas gadā x 7,61 *euro*) + (747 lietas gadā x 175,32 *euro*)) = 182 148,90 *euro* (neieskaitot PVN 21%)*.* II Papildus iekļaujams aprēķins attiecībā uz amata atlīdzību.Atbilstoši Ministru kabineta 2012. gada 26. jūnija noteikumiem Nr. 451 „Noteikumi par zvērinātu tiesu izpildītāju amata atlīdzības taksēm” atlīdzību, kuru zvērināts tiesu izpildītājs saņem par darbu izpildu lietās par piedziņu, veido fiksēta takse, kuras apmērs noteikts atkarībā no piedzenamās summas, un takse procentos no atgūtās summas. Ņemot vērā to, ka CPL 567.panta 4.1 daļa piemērojama tikai attiecībā uz gadījumiem, kad piedziņa nav bijusi iespējama, proti, nav bijis iesējams atgūt parādu, aprēķinos piemērojama tikai fiksētā takse. Fiksētā takse iekļauj tādas atlīdzības pozīcijas kā, piemēram, paziņojuma sastādīšana un izsniegšana, aktu un aprēķinu sastādīšana, izsoļu izsludināšana un noturēšana un citas atlīdzības pozīcijas. MK noteikumu Nr. 451 3. punktā iekļautās fiksētās amata atlīdzības takses noteiktas, pamatojoties uz piedzenamās summas.Vidējās apmierinātās kompensācijas apmērs ir 2 302,34 *euro*. Ņemot vērā apmierinātās kompensācijas vidējo summu, fiksētās amata atlīdzības apmērs izpildu lietā ar piedzenamo summu robežās no 712 līdz 4 269 *euro* veido 113,83 *euro* vienā lietā. Ievērojot minēto, papildus nepieciešamā finansējuma aprēķins attiecībā uz amata atlīdzību – 7473 x 113,83 *euro* = 850 651,59 *euro* (neieskaitot PVN 21%).Lai izpildītu likumprojekta 4. panta (grozījumu CPL 567. pantā) prasības, kas izstrādāts, lai pilnībā pārņemtu Eiropas Parlamenta un Padomes 2012. gada 25. oktobra Direktīvas 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI 16. pantu, nodrošinot, ka cietušais ir atbrīvots no nolēmuma izpildes izdevumiem, ja kriminālprocesa ietvaros viņam par labu ir piedzīta kaitējuma kompensācija, **Tieslietu ministrijai papildus nepieciešams finansējums budžeta apakšprogrammā 03.05.00 „Atlīdzība tiesu izpildītājiem par izpildu darbībām” 2018.gadā un turpmākajos gados 1 249 688,59*euro*, t.i.,****182 148,90 *euro* +850 651,59 *euro* =   1 032 800,49 + PVN 21% = 1 249 688,59 *euro.*** |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Jautājumu par valsts budžeta līdzekļu piešķiršanu 2018.gadam un turpmākajiem gadiem Tieslietu ministrijai budžeta apakšprogrammā 03.05.00 „Atlīdzība tiesu izpildītājiem par izpildu darbībām” 1 249 689*euro* apmērāskatīt Ministru kabinetā kārtējā gada valsts budžeta likumprojekta un vidēja termiņa budžeta ietvara likumprojekta sagatavošanas un izskatīšanas procesā atbilstoši valsts budžeta finansiālajām iespējām. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar likumprojektu virzāmi šādi likumprojekti:1) „Grozījumi Kriminālprocesa likumā”; 2) „Noziedzīgi iegūtas mantas konfiskācijas izpildes likums”; 3) „Grozījumi Krimināllikumā”;4) „Grozījumi likumā „Par nekustamā īpašuma nodokli””;5) „GrozījumiTransportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā”;6) „Grozījums Noziedzīgi iegūtu līdzekļu legalizācijas un terorisma finansēšanas novēršanas likumā”;7) „Grozījumi Latvijas Sodu izpildes kodeksā”;8) „Likvidācijas kā piespiedu ietekmēšanas līdzekļa izpildes likums” (atbalstīts Ministru kabineta 2015. gada 4. augusta [sēdē (protokols](http://titania.saeima.lv/LIVS12/saeimalivs12.nsf/0/06833C2AF6689FCAC2257E9E002A8362?OpenDocument#c) Nr. 37 32. §));9) Atbilstoši likumprojektā paredzētajam izstrādājami Ministru kabineta noteikumi, kas noteiks kārtību, kādā amata atlīdzība takses apmērā un izpildu darbību veikšanai nepieciešamie izdevumi nesegtajā daļā tiesu izpildītājam tiek segti no valsts budžeta līdzekļiem, ja, piedzenot kaitējuma kompensāciju par labu cietušajam saistībā ar apmierinātu kaitējuma kompensācijas pieteikumu krimināllietā, no parādnieka piedzītās summas nepietiek, lai segtu sprieduma izpildes izdevumus pilnā apmērā. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes Direktīva 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI. Saskaņā ar Direktīvas 27.pantu tās ieviešanas termiņš ir 2015.gada 16.novembris. |
| 2. | Citas starptautiskās saistības | Nav. |
| 3. | Cita informācija | Nav. |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes Direktīva 2012/29/ES (2012. gada 25. oktobris), ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI.  |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 16. pants. | Likumprojekta 4. pants (CPL 567. pants). | Tiks pārņemts pilnībā, pieņemot likumprojektu „Grozījumi Kriminālprocesa likumā”. Atbildīgā institūcija – Tieslietu ministrija  | Neparedz stingrākas prasības. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. |  |  |
| Cita informācija | Lai pilnībā pārņemtu Direktīvas prasības, ar tieslietu ministra 2003. gada 6. februāra rīkojumu Nr.1-1/43 „Par darba grupas izveidošanu, lai nodrošinātu Direktīvas 2012/29/ES ieviešanu nacionālajos normatīvajos aktos” izveidotajā darba grupā tika izstrādāti pārējie nepieciešamie normatīvie akti Direktīvas pārņemšanai. Saskaņā ar Direktīvas 27. pantu tās pārņemšanas termiņš ir 2015. gada 16. novembris. Par direktīvas pārņemšanu atbildīga ir Tieslietu ministrija. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpašas komunikācijas aktivitātes nav plānotas. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” ievietots Tieslietu ministrijas interneta mājaslapā 2015. gada 23. aprīlī sadaļā „Sabiedrības līdzdalība”. |
| 3. | Sabiedrības līdzdalības rezultāti | Likumprojekta izstrādē piedalījās zvērināti tiesu izpildītāji un Valsts ieņēmumu dienesta pārstāvji. Latvijas Zvērinātu tiesu izpildītāju padome atbalsta likumprojektā ietvertos grozījumus, ar nosacījumu, ja tiek nodrošināts atbilstošs valsts finansējums amata atlīdzība takses apmērā un izpildu darbību veikšanai nepieciešamo izdevumu nesegtajā daļā tiesu izpildītājam segšanai no valsts budžeta līdzekļiem gadījumos, kad, piedzenot kaitējuma kompensāciju par labu cietušajam saistībā ar apmierinātu kaitējuma kompensācijas pieteikumu krimināllietā, no parādnieka piedzītās summas nepietiek, lai segtu sprieduma izpildes izdevumus pilnā apmērā.Pēc likumprojekta ievietošanas Tieslietu ministrijas mājaslapā viedokļi par projektu izteikti netika. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zvērināti tiesu izpildītāji, Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas veidotas netiek; funkciju un uzdevumu apjoms nepalielinās.  |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

25.05.2016. 14:30

6268

I. Rudzīte

67036931; Inese.Rudzite@tm.gov.lv

1. Saskaņā ar, piemēram, Cietušo direktīvas 2. pantu cietušais ir fiziska persona, kurai nodarīts kaitējums, tostarp fizisks, garīgs vai emocionāls kaitējums, vai ekonomiski zaudējumi, ko tieši izraisījis noziedzīgs nodarījums, kā arī tās personas, kuras nāvi ir tieši izraisījis noziedzīgs nodarījums, ģimenes locekļi, kuriem minētās personas nāves rezultātā ir nodarīts kaitējums; [↑](#footnote-ref-1)
2. Satversmes tiesa 2013.gada 27.jūnija spriedumā lietā nr. 2012-22-0103 norādīja, ka lietās, kas noslēdzas ar sekmīgu piedziņu no parādnieka, iekasētā amata atlīdzība nodrošina šķērssubsīdijas tām lietām, kurās tiesu izpildītāji amata atlīdzību nesaņem. [↑](#footnote-ref-2)
3. Saskaņā ar likumprojektā ietverto CPL  567. panta 4.1 daļu sprieduma izpildes izdevumus no valsts budžeta sedz tikai tad, ja tos nav bijis iespējams pilnībā vai daļā segt no parādniekam piedzītajiem līdzekļiem. Var pieņemt, ka aptuveni 20 % lietu pabeigtas ar piedziņu (t.i. 1 868 lietas ((10 044 cietušie – 703 cietušie, kas ir juridiskas personas) x 20%). Attiecīgi vismaz 80% gadījumu piedziņa nav bijusi iespējama, līdz ar to arī nav bijis iespējams segt sprieduma izpildes izdevumus (t.i. 7 473 lietas ((10 044 cietušie – 703 cietušie, kas ir juridiskas personas) x 80%). [↑](#footnote-ref-3)
4. [1] 2014.gada 1.janvārī spēkā stājas grozījumi Civilprocesa likumā, kas paredz, ka spriedumu un citu nolēmumu izpildes nodrošināšanai nepieciešamo informāciju valsts iestādes zvērinātam tiesu izpildītājam sniedz bez maksas. [↑](#footnote-ref-4)
5. Aprēķins veikts gadījumam, kadnav bijis nepieciešams veikt vairākkārtējas parādnieka mantas pārbaudes vairāku gadu garumā vai arī rīkot divas mantas izsoles, kā arī pieņemot, ka lietā nepastāv citi sprieduma izpildi sarežģījoši apstākļi, piemēram, vairāki piedzinēji vai vairāki kopīpašnieki, kas būtiski palielinātu izdevumu apmēru. [↑](#footnote-ref-5)
6. Sprieduma izpildes izdevumus, CPL kārtībā piedzenot kaitējuma kompensāciju par labu cietušajam saistībā ar apmierinātu pieteikumu krimināllietā, no valsts budžeta ir nepieciešams segt 7473 lietās gadā. 10% no piespiedu izpildei nodotajām lietām izpildes sekmīgai nodrošināšanai tiek organizēta piedziņas vēršana uz notiesātajai personai piederošu nekustamu īpašumu (t.i. 747 lietas). Savukārt 90% piedziņa tiek veikta, izmantojot citus piespiedu izpildes līdzekļus (t.i. 6726 lietās). [↑](#footnote-ref-6)